Document ID: 32007D0870

РЕШЕНИЕ НА КОМИСИЯТА
от 21 декември 2007 година
за одобряване на плановете за 2008 г. за ликвидирането на класическата чума по свинете при дивите свине и спешното ваксиниране на тези свине и на свинете в стопанства срещу тази болест в Румъния
(нотифицирано под номер C(2007) 6699)
(само текстът на румънски език е автентичен)
(2007/870/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Договора за присъединяване на България и Румъния, и по-специално член 4, параграф 3 от него,
като взе предвид Акта за присъединяване на България и Румъния, и по-специално член 42 от него,
като взе предвид Директива 2001/89/ЕО на Съвета от 23 октомври 2001 г. относно мерки на Общността за борба с класическата чума по свинете (1), и по-специално член 16, параграф 1, втора алинея, член 19, параграф 3, втора алинея и член 20, параграф 2, четвърта алинея от нея,
като има предвид, че:
(1)
Директива 2001/89/ЕО въвежда минимални мерки на Общността за борба с класическата чума по свинете. Тези мерки включват разпоредба, според която при потвърждаване на първичен случай на класическа чума по свинете при диви свине, държавите-членки следва да представят на Комисията план за мерките за ликвидиране на заболяването. Тези мерки предвиждат също така спешна ваксинация на диви свине и на свинете в свиневъдните обекти.
(2)
Румъния въведе програма за изследване и контрол на класическата чума по свинете на цялата територия на тази държава-членка. Програмата все още продължава.
(3)
Решение 2006/802/ЕО на Комисията от 23 ноември 2006 г. относно одобряване на плановете за ликвидиране на класическа чума по свинете при диви свине и относно спешна ваксинация на тези свине срещу тази болест в Румъния (2) бе прието като една от редица мерки за борба с класическата чума по свинете. Решение 2006/802/ЕО се прилага до 31 декември 2007 г.
(4)
Установено е наличие на класическа чума по свинете при дивите свине и свинете в стопанствата в Румъния.
(5)
На 29 ноември 2007 г. Румъния представи на Комисията за одобрение изменен план за 2008 г. за ликвидиране на класическата чума по свинете при диви свине и план за 2008 г. за тяхната спешна ваксинация на цялата територия на Румъния.
(6)
В допълнение, на 29 ноември 2007 г. Румъния представи на Комисията изменен план за 2008 г. за спешната ваксинация на свинете в големи стопанства с маркерна ваксина и спешен план за ваксинация с жива конвенционална ваксина на свинете в по-малките стопанства.
(7)
Тези планове, представени от Румъния бяха проверени от Комисията, която прецени, че те са съобразени с Директива 2001/89/ЕО. В съответствие с това те следва да бъдат одобрени.
(8)
В интерес на здравето на животните Румъния трябва да гарантира ефективното прилагане на мерките, предвидени в плановете.
(9)
Решение 2006/779/ЕО на Комисията от 14 ноември 2006 г. относно временни мерки за контрол на здравето на животните по отношение на класическата чума по свинете в Румъния (3) беше прието по повод ендемичното присъствие на класическа чума по свинете на територията на Румъния.
(10)
Определените в Решение 2006/779/ЕО мерки забраняват, inter alia, изпращане на свинско месо, продукти от свинско месо и продукти и заготовки, които съдържат свинско месо от Румъния до другите държави-членки. За тази цел това месо и тези продукти трябва да се отбелязват със специално маркиране. В съответствие с това е целесъобразно прясното месо, произведено от свине, които са ваксинирани по време на спешната ваксинация в съответствие с настоящото решение, да се отбелязва със същото маркиране и да се определят разпоредби за пускане на такова месо на пазара
(11)
Предвидените в настоящото решение мерки следва да бъдат одобрени като преходни мерки, приложими до 31 декември 2008 г.
(12)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
План за ликвидиране на заболяването класическа чума по свинете при диви свине
Планът, представен от Румъния на Комисията на 29 ноември 2007 г. за ликвидиране на заболяването класическа чума по свинете при диви свине на територията, определен в точка 1 от приложението, е одобрен.
Член 2
План за спешна ваксинация против заболяването класическа чума по свинете при диви свине
Планът, представен от Румъния на Комисията на 29 ноември 2007 г. за спешна ваксинация против заболяването класическа чума по свинете при диви свине на територията, определен в точка 2 от приложението, е одобрен.
Член 3
План за спешна ваксинация с маркерна ваксина против заболяването класическа чума по свинете в стопанства със свине
Планът, представен от Румъния на Комисията на 29 ноември 2007 г. за спешна ваксинация против заболяването класическа чума по свинете в стопанства със свине на територията, определена в точка 3 от приложението, е одобрен.
Член 4
План за спешна ваксинация с жива конвенционална ваксина против заболяването класическа чума по свинете в стопанства със свине
Планът, представен от Румъния на Комисията на 29 ноември 2007 г. за спешна ваксинация против заболяването класическа чума по свинете в стопанства със свине с жива конвенционална ваксина на територията, посочена в точка 4 от приложението, е одобрен.
Член 5
Задължения на Румъния по отношение на свинското месо
Румъния гарантира, че свинското месо, получено от свине:
а)
които са ваксинирани с маркерна ваксина в съответствие с член 3 от настоящото решение, е ограничено в рамките на националния пазар и не се изпраща към други държави-членки;
б)
които са ваксинирани в съответствие с членове 3 и 4 от настоящото решение, носи маркировка със специален здравен или идентификационен знак, който не може да бъде объркан с марката на Общността, посочена в член 4 от Решение 2006/779/ЕО;
в)
които са ваксинирани с жива конвенционална ваксина в съответствие с член 4 от настоящото решение, е ограничено за частна консумация в домашни условия и не се изпраща към други държави-членки;
Член 6
Информационни задължения на Румъния
Румъния гарантира, че Комисията и държавите-членки получават ежемесечно доклад относно изпълнението на плановете за спешна ваксинация на свинете, предвидени в членове 3 и 4, в които се съдържат поне следните данни за всяка област:
а)
общ брой на стопанствата и общ брой на наличните свине по категория, както е установено в програмата за ликвидиране на заболяването;
б)
месечния и общия брой на стопанствата и свинете, при които е проведена спешна ваксинация, по категория на стопанствата;
в)
месечния и общия брой на използваните дози от различните ваксини;
г)
месечния и общия брой на проведените контролни анализи и резултатите от тях.
Член 7
Мерки за съответствие от страна на Румъния
Румъния взема необходимите мерки, за да се съобрази с настоящото решение и публикува тези мерки. Тя незабавно информира Комисията за това.
Член 8
Влизане в сила
Настоящото решение се прилага от 1 януари 2008 година до 31 декември 2008 година
Член 9
Адресати
Адресат на настоящото решение е Румъния.
Съставено в Брюксел на 21 декември 2007 година.

Labels: 0
18
20
6